– Etter hvert vil det oppstå en ganske omfattende samling - et utendørs kunstmuseum, sier Ronny Skår, leder i seksjon for kunstformidling i Hordaland fylkeskommune.

Tilsammen 16,5 millioner kroner er satt av til utsmykking langs Bybanen i Bergen. I dag står det fem kunstverk langs banen.

ATTRAKSJON: Ronny Skår i Hordaland fylkeskommune vil gjøre Bybanen til en kunstattraksjon. Foto: Turid Rogne / NRK

Et av dem er på Nesttun - en liten overraskelse i skogkrattet like ved skinnene - er en stor, hvit kanin.

Ser til Nice

Fylkeskommunen jobber med å finne flere måter å vise fram kunstsamlingen langs bybanen. Forrige uke var de på studietur til Nice i Frankrike.

Der har en prosent av utbyggingskostnadene til bybanen blitt brukt til kunst, og byen har i tillegg et eget formidlingsprogram for vise fram kunstverkene.

– Der har de laget bøker, utstillinger og regelmessige guidede turer for turister og fastboende. Kunstsatsingen i Nice har styrket bybanens utviklingspotensiale, sier Skår.

NYTT: Murmaleriet er det siste tilskuddet til kunstsamlingen langs Bybanen. Foto: Turid Rogne / NRK

– Må vedlikeholdes

VEDLIKEHOLD: Kunstner Torunn Skjelland håper kunstverkene blir godt ivaretatt. Foto: Turid Rogne / NRK

Et nytt kunstverk gjøres ferdig nå ved Mårdalen stasjon i Fana. Kunstner Torunn Skjelland har malt et stort maleri rett på murveggen ved stasjonen.

Skjelland er opptatt av at kunsten blir godt tatt vare på.

– Jeg ser jo ofte på utsmykking og hvor lett de blir utdatert fordi de ikke veldikeholdes. De står som spøkelser som er tagget på eller ikke har blitt rengjort, sier hun.

Men fylkeskommunen garanterer for at de skal gjøre sitt for å hindre dette.

– Vi gjør det vi kan for at dette skal komme inn i et systematisk vedlikeholdsopplegg, sier Skår.